
Par Madonas novada pašvaldības iekšējā normatīvā akta Nr. 22 “Valsts budžeta mērķdotācijas un pašvaldības finansējuma aprēķina un sadales kārtība Madonas novada pašvaldības izglītības iestāžu pedagogu darba samaksai” izdošanu

[bookmark: _Hlk240620408]Saskaņā ar Ministru kabineta 2026. gada 14. aprīļa noteikumu Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” 7.2., 7.4. un 8. punktu pašvaldība mērķdotāciju pedagogu darba samaksai sadala izglītības iestādei, ievērojot pašvaldībā izstrādāto un apstiprināto mērķdotācijas sadales kārtību. Finansējumu atbalsta personāla un izglītības iestādes direktora un direktora vietnieku darba samaksai sadala saskaņā ar pašvaldībā izstrādāto un apstiprināto mērķdotācijas sadales kārtību, kā arī mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības skolotāju un skolotāju logopēdu darba samaksai, tai skaitā pedagogu profesionālās darbības kvalitātes piemaksām, pašvaldība sadala saskaņā ar pašvaldībā izstrādāto un apstiprināto mērķdotācijas sadales kārtību.
Madonas novada pašvaldības dome ar 2026. gada 30. janvāra lēmumu Nr. 82 (protokols Nr. 1, 82. p.) izdevusi iekšējo normatīvo aktu Nr. 7 “Madonas novada pašvaldības izglītības iestāžu, kas īsteno pirmsskolas izglītības programmas, pedagoģisko darbinieku amata vienību skaita noteikšanas kārtība” (turpmāk – iekšējie noteikumi Nr. 7), kas arī būtībā nosaka valsts budžeta mērķdotācijas un pašvaldības finansējuma sadales kārtību, nosakot pirmsskolas pakāpē strādājošo pedagoģisko darbinieku amata vienību piešķiršanas kritērijus, pedagogu mēneša darba algas likmes noteikšanas kārtību.
Sākot ar šo mācību gadu pirmsskolas izglītības iestādēs tiks uzsākta valsts līmeņa pirmsskolas monitoringa darba aprobācija un ieviešana izglītojamo snieguma un attīstības dinamikas sistemātiskai izvērtēšanai un bērnu attīstības un atbalsta sistēmas (BAASIK) ieviešana un datu apstrāde, lai savlaicīgi identificētu bērnu speciālās un atbalsta vajadzības, nodrošinot individualizētu pieeju mācību procesā. Šo valsts līmeņa iniciatīvu ietekmē pirmsskolas izglītības iestādēs pieaugs pirmsskolas izglītības metodiķu amata pienākumu apjoms, atbildība un darba intensitāte. Pirmsskolas izglītības metodiķi nodrošinās pedagogu konsultatīvo atbalstu, metodisko koordinēšanu, datu analīzi un pārraudzību jauno procesu darbībā. Līdz ar to būtu nepieciešams pārskatīt pirmsskolas izglītības iestādēs un pirmsskolas grupās pie skolām strādājošo pirmsskolas izglītības metodiķu darba slodzi, to paaugstinot proporcionāli izglītojamo skaitam izglītības iestādē.
Nepieciešams noteikt kritērijus izglītības iestādes vadītāja atalgojuma noteikšanai. Līdz šim izglītības iestāžu vadītāju algas likmes noteikšanai kritēriji bija noteikti Madonas novada pašvaldības noteikumos Nr. 31 “Par valsts budžeta mērķdotācijas un pašvaldības finansējuma aprēķina un sadales kārtību Madonas novada pašvaldības izglītības iestāžu pedagogu darba samaksai” (apstiprināti ar Madonas novada pašvaldības 2022. gada 29. septembra lēmumu Nr. 642 (protokols Nr. 21, 35. p.), bet spēku zaudējuši ar 2025. gada 30. septembra lēmumu Nr. 202 (protokols Nr. 9, 40. p.)) – izglītības iestāžu vadītāju amata algas likmi noteica, ņemot vērā izglītojamo skaitu, iestādē īstenojamās izglītības programmas, dienesta viesnīcas/internāta darbības administrēšanu, izglītības programmu administrēšanu vairākās īstenošanas adresēs, darba intensitāti u.c. kritērijus. Nosakot precīzus kritērijus izglītības iestāžu vadītāju atalgojuma noteikšanai, izglītības iestādes vadītāja darba samaksu kā darba devējs apstiprinātu pašvaldības izpilddirektors ar rīkojumu.
Madonas novada Centrālās administrācijas Izglītības pārvalde ir izstrādājusi projektu iekšējam normatīvajam aktam par valsts budžeta mērķdotācijas un pašvaldības finansējuma aprēķina un sadales kārtību Madonas novada pašvaldības izglītības iestāžu pedagogu darba samaksai, tajā integrējot iekšējo noteikumu Nr. 7 saturu un nosakot kārtību valsts mērķdotācijas un pašvaldības finansējuma sadalei, kā arī noteikti izglītības iestāžu vadītāju atalgojuma aprēķināšanas kritēriji, pašvaldības finansēto pedagoģisko darbinieku amata vienību piešķiršanas kritēriji un amata vienību saraksta apstiprināšanas kārtība, pedagoģisko darbinieku tarificēšanas kārtība.
Noklausījusies sniegto informāciju, pamatojoties uz Ministru kabineta 2026. gada 14. aprīļa noteikumu Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” 7.2., 7.4. un 8. punktu, ņemot vērā 21.09.2026. Izglītības un jaunatnes lietu komitejas atzinumu, atklāti balsojot: PAR – 17 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Dace Ozoliņa, Egils Bērziņš, Gatis Teilis, Gunārs Ikaunieks, Guntis Klikučs, Janīna Grudule, Jānis Erels, Māris Justs, Mālis Olte, Rūdolfs Medenis, Valda Kļaviņa, Zigfrīds Gora), PRET – NAV, ATTURAS – NAV, Madonas novada pašvaldības dome NOLEMJ:  

1. Izdot Madonas novada pašvaldības iekšējo normatīvo aktu Nr. 22 “Valsts budžeta mērķdotācijas un pašvaldības finansējuma aprēķina un sadales kārtība Madonas novada pašvaldības izglītības iestāžu pedagogu darba samaksai”.
2. Noteikt, ka iekšējais normatīvais akts piemērojams no 2026. gada 1. septembra.
3. Atzīt par spēku zaudējušu Madonas novada pašvaldības 2026. gada 30. janvāra iekšējo normatīvo aktu Nr. 7 “Madonas novada pašvaldības izglītības iestāžu, kas īsteno pirmsskolas izglītības programmas, pedagoģisko darbinieku amata vienību skaita noteikšanas kārtība” (izdots ar Madonas novada pašvaldības 2026. gada 30. janvāra domes lēmumu Nr. 82 (protokols Nr. 1, 82. p.).
4. Kontroli par lēmuma izpildi uzdot Madonas novada pašvaldības Izglītības pārvaldei.

Pielikumā: Madonas novada pašvaldības iekšējais normatīvais akts Nr. 22 “Valsts budžeta mērķdotācijas un pašvaldības finansējuma aprēķina un sadales kārtība Madonas novada pašvaldības izglītības iestāžu pedagogu darba samaksai”



Domes priekšsēdētājs							A. Lungevičs

